上李太傅
作者：鄭獬
朝代：宋

paragraphs: 陳人嘗傳李太傅，云作太守來此州。
頃遭暴水拉堤出，設施畫略排橫流。
大偷嘗欲穴堤腹，掩之即日斷其頭。
至於小猾幸民禍，鈎羅姓名皆不留。
陳人恬恬但眠食，恃公牢固如山丘。
今茲水暴潴外郭，眼見盜賊何由仇。
况我方在艱阨中，竄奔日懼蛟龍求。
烏乎不見李太傅，使我涕淚成沈憂。